钦定古今图书集成/明伦汇编/官常典/第103卷 > 《太尉始兴昭烈王碑》沈炯
## 钦定古今图书集成/明伦汇编/官常典/第103卷 > 《太尉始兴昭烈王碑》沈炯

古者帝王之兴，莫不崇建亲屏，泰伯让而退封，武哀
终而受号，则有之矣。至若勒功鼎鼐，铭德太常，清庙
尊乎国家，扬名显乎子弟，在昭烈王见之焉。若夫妫
水遥源，石砮遐集，五丝作而咏南风，八世兴而和鸣
凤，藉帝王之基，居正卿之族，有由来矣。孔融《汝》《颍》之
论，许其少多；傅畅诸公之书，颇有贤哲。自汉至魏，涉
“江而东，绵邈蝉联，言之耆旧。皇上革命应运，大启邦
国，麟趾磐石之宗固建，金桢玉干之戚毕封，文叔掩
被之悲无泯，仲谋援鞍之恸逾切。”乃封始兴郡王。永
定元年，下诏曰：“天伦所感，义本因心，名器追崇，则惟
恒典。亡兄梁故南兖州刺史、长城县公，德范沈邃，风
度宽厚，性与天通，深乎靡测。昔弹冠”入仕，誉重城华，
宣力艰难，遂顾洪业，虽时非季汉，势异桓王，海内挹
其风流，生民怀其大德者矣，朕受天明命，爰膺宝历，
言寻永往，兴慕增怀，可奉赠太尉公。昔之密戚近亲，
宗英令德，若河间之不群，沛献之受象，东平之乐善，
陈思之藻丽，实闻之也，未有身死忠贞，名存前代，若
王之义烈者，铭曰：“稽古帝舜，重瞳有裔，曰陈祚土，纂
虞之系。腾波汝颍，承流妫汭。四岳有后，六奇献计，惟
实惟忠，卿长群公。浮舟震泽，佳气葱葱。岐周七十，商
亳百里。婉婉中阳，帝出攸止。太常景皇，季孙让子。天
下不践，间之惇史。入孝出忠，清辉何已？苞指周藏，风
流懿德，言为世范，行成士则。名山可镌，丰碑易勒。惜
哉往矣，殒身凶慝。鼎命既迁，山河是始。光启代郡，德
表永祀。周以别功，鲁侯戾止。礼茂庙堂，恩加松杞。